text: Regeringen samler uddannelser for unge i nyt tilbud
  13 oktober 2017 kl. 17.27
  Den forberedende grunduddannelse skal blandt andet erstatte produktionsskolerne og erhvervsgrunduddannelsen.
  Et bredt politisk flertal er nået frem til en aftale om en ny forberedende grunduddannelse (FGU).
  Det skriver Undervisningsministeriet på Twitter.
  Alle partier bortset fra Alternativet og Enhedslisten står bag den politiske aftale.
  Målgruppen for uddannelsen er unge under 25 år, der ikke er i gang med en ungdomsuddannelse og har behov for at afklare deres fremtidige beskæftigelsesvej.
  FGU erstatter produktionsskolerne, den almene voksenuddannelse, den forberedende voksenundervisning, ordblindeundervisning for voksne, den kombinerede ungdomsuddannelse og erhvervsgrunduddannelsen.
  